KIRJALLINEN KYSYMYS P-1661/01

esittäjä(t): Emilio Menéndez del Valle (PSE) komissiolle

(1. kesäkuuta 2001)

Aihe: Egyptiläis-amerikkalainen sosiologi tuomittu vankilaan

Toukokuun 21. päivänä 2001 Egyptin turvallisuutta valvova tuomioistuin tuomitsi arvostetun egyptiläis-amerikkalaisen sosiologin Saad Eddin Ibrahimin Kairossa seitsemäksi vuodeksi vankilaan. Tuomion kärsiminen on alkanut välittömästi.

Sama tuomioistuin on määrännyt arvostetun, yhteiskunnallisia tutkimuksia tekevän Ibn Jaldún -tutkimuslaitoksen 27 työntekijälle 1-5 vuoden rangaistuksia.

Sekä tutkimuslaitos että professori Ibrahim ovat vuosikausia puolustaneet ihmisoikeuksia, demokratiaa ja ajattelun vapautta.

Professori Ibrahimia, jolla on sekä Egyptin että Yhdysvaltojen kansalaisuus, syytetään pääasiassa siitä, että Ibn Jaldún -tutkimuslaitos on hyväksynyt komission 250 000 dollarin avustuksen, josta osa on käytetty Egyptin vilpillisiä vaaleja kritisoivan elokuvan tuottamiseen.

Koska kyse on tärkeästä demokratiaa ja ihmisoikeuksia puolustavasta toiminnasta, johon liittyy EU:n rahoitusta, onko komissio ryhtynyt tai aikooko se ryhtyä toimenpiteisiin puolustaakseen näin omalaatuisen oikeudenkäynnin uhreja?

Christopher Pattenin komission puolesta antama vastaus

(10. heinäkuuta 2001)

Sekä puheenjohtajavaltio että komissio ovat seuranneet tarkkaan Saad Eddin Ibrahimia ja hänen yhteistyökumppaneitaan vastaan käytyä oikeusprosessia. Kun Ibrahim ja joitakin hänen kollegoitaan pidätettiin ilman syytettä, unioni esitti asianmukaisia kanavia käyttäen huolensa asiasta sekä hyvin latautuneesta ja spekulatiivisesta lehdistökampanjasta, joka saattoi vaarantaa oikeudenkäynnin puolueettomuuden.

Kun Saad Eddin Ibrahim ja hänen kollegansa sittemmin vapautettiin ja asetettiin syytteeseen muun muassa demokratiakasvatusta varten myönnettyjen varojen väärinkäytöstä Ibrahimin johtamassa hankkeessa, Euroopan unioni antoi selväsanaisen julkilausuman, jonka mukaan kyseiseen hankkeeseen oli sovellettu tavanomaisia seuranta- ja tarkastusmenettelyjä, eivätkä nämä olleet antaneet aihetta huoleen. Lisäksi Kairossa toimiva komission lähetystö teki selväksi, että yhteisön varojen käyttäminen tällaisiin hankkeisiin oli täysin perusteltua ja kuului yhteisön ja Egyptin välillä tehdyn, teknistä ja rahoitusyhteistyötä koskevan puitesopimuksen soveltamisalaan.

Oikeudenkäynnin aikana unioni toi esille huolensa, että puolustusasianajajien olisi saatava käyttöönsä dokumentoidut todisteet ja että menettelyssä pitäisi noudattaa asianmukaista oikeudellista prosessia. Unionin tarkkailijat ovat olleet mukana oikeudenkäynnissä koko ajan, ja monien muiden tavoin he ovat olleet järkyttyneitä siitä tavasta, jolla oikeudenkäynti on sujunut, sen ajoituksesta sekä tuomioiden ankaruudesta, erityisesti Saad Eddin Ibrahimin osalta. Unioni antoi suullisen lausuman (23. toukokuuta 2001) ja unionin puheenjohtajavaltio julkilausuman (25. toukokuuta 2001), joiden mukaan unioni on syvästi järkyttynyt Egyptin valtionturvallisuudesta vastaavan korkeimman tuomioistuimen langettamien tuomioiden ankaruudesta (jäljennös julkilausumasta lähetetään suoraan arvoisalle parlamentin jäsenelle ja parlamentin sihteeristölle).

Tuomioistuin on velvollinen selostamaan tuomionsa perustelut 30 päivän kuluessa tuomion antamisesta, ja tuomituilla on jonkinlainen mahdollisuus valittaa tuomiosta prosessioikeudellisiin syihin vedoten. On selvää, että tapahtumien jatkoa seurataan tarkkaan siinä toivossa, että tilanne ratkeaisi Egyptin oikeusjärjestelmän parhaiden perinteiden mukaan.